**Claude Joseph** er en haitisk politiker som fra april til juli 2021 var midlertidig statsminister og som etter drapet på president Jovenel Moïse 7. juli 2021 også gjorde krav på vervet som fungerende president.

Joseph var fra 2020 utenriksminister og minister for religiøse saker. Han ble utnevnt til midlertidig statsminister den 14. april 2021.

Biografi
--------

### Bakgrunn

Joseph har doktorgrad i statsvitenskap fra New School i New York City i USA. Han har undervist ved University of Connecticut og Long Island University.

Joseph var Haitis ambassadør i Argentina og chargé d'affaires i Spania. Fra august til september 2019 var han direktør i utenriksdepartementet og for religiøse saker. I september 2019 ble han igjen chargé d'affaires i Spania. Den 5. mars 2020 ble han utnevnt til utenriksminister og minister for religiøse saker, som etterfølger etter Bocchit Edmond. Han tilhører intet politisk parti.

Han ble utnevnt av presidenten til statsminister den 15. mai 2021.

### Fungerende president

Etter at Jovenel Moïse ble drept 7. juli 2021 erklærte han seg også til landets fungerende president, under henvisning til at han var statsminister. Kort før attentatet hadde Moïse utnevnt Ariel Henry til statsminister, men han ble ikke tatt i ed.

Hans posisjon som fungerende president var omtvistet. Den opprinnelige versjon av grunnloven av 1987 skulle tilsi at vervet skulle gå til presidenten for *Cour de la cassation*, men denne, René Sylvestre, døde av covid-19 den 23. juni 2021 og var ennå ikke blitt erstattet av en ny. Josephs status som fungerende president er også bestridt av senatspresident Joseph Lambert, som ble nominert av åtte senatorer til å overta etter Moïse.

Joseph var ment å lede Haiti til det er blitt avholdt nyvalg i september 2021. FNs spesialrepresentant anså Joseph som den legitime fungerende president.

Core-gruppen bestående av FNs spesialrepresentant, representanten for Organisasjonen av amerikanske stater og ambassadørene fra Brasil, Canada, Frankrike, Spania, USA og Den europeiske union, kom 17. juli 2021 med en henstilling om at det måtte dannes konsensus om en regjering med Ariel Henry som statsminister. Den 19. juli ble det kjent at Joseph ville trekke seg som statsminister til fordel for Ariel Henry og at han vil bli utenriksminister i Henrys regjering. Henry ble tatt i ed som statsminister 20. juli 2021.

Referanser
----------

1. ↑  Haiti President appoints Claude Joseph as new premier
2. ↑  Dr Claude Joseph remplace Bocchit Edmond
3. ↑  *MAEC - Ministere des Affaires Etrangeres et des Cultes - Site Officiel*, 2020-11-01, lest 2021-07-07
4. ↑  «Haiti president appoints Claude Joseph as new premier». *www.aa.com.tr*. Besøkt 15. mai 2021.
5. ↑
6. ↑  «Covid-19 : décès du président de la Cour de cassation, Me René Sylvestre». *Le Nouvelliste*. Arkivert fra originalen 28. juni 2021. Besøkt 23. juni 2021.
7. ↑  «Haiti's senate says its head should replace assassinated president». *Reuters*. 10. juli 2021. Besøkt 10. juli 2021.
8. ↑  «Haiti's prime minister to lead country until election following president's assassination: UN | Watch News Videos Online». *Global News* **(engelsk)**. Besøkt 8. juli 2021.
9. ↑  News, Latin America (8. juli 2021). «UN sees Claude Joseph as Haiti's prime minister, calls for political dialogue with contender». *The Rio Times* **(engelsk)**. Besøkt 10. juli 2021.
10. ↑  «Communiqué du Core Group». *BINUH* **(fransk)**. 17. juli 2021. Besøkt 20. juli 2021.
11. ↑  Porter, Catherine (19. juli 2021). «Haiti, Urged by Foreign Powers, Announces New Government». *The New York Times* **(engelsk)**. ISSN 0362-4331. Besøkt 20. juli 2021.
12. ↑  «Strife-torn Haiti gets new prime minister». *BBC News* **(engelsk)**. 21. juli 2021. Besøkt 21. juli 2021.